Llíria recolza la candidatura de Campo de Criptana per a ser Ciutat Creativa de la Música per la UNESCO
09 de Gener de 2025

Una delegació de l'Ajuntament de Campo de Criptana ha visitat hui Llíria per a rebre el suport a la candidatura que presentarà el municipi castellanomanxec per a ser Ciutat Creativa de la UNESCO en la modalitat de música.

L'alcalde de la capital del Camp de Túria Joanma Miguel, el regidor de Ciutat Creativa UNESCO Paco García, i membres de la Corporació municipal han mantingut una reunió de treball, a Ca la Vila, amb el primer edil de Campo de Criptana, Santiago Lázaro, i representants del seu Govern. Posteriorment, han realitzat sengles visites a les seus de les societats Musicals de Llíria, l'Ateneu Musical i d'Ensenyança Banda Primitiva i la Unió Musical.

Segons ha explicat Paco García, "les dos ciutats compartixen un element irradiador comú, com és la seua passió per la música". Així, "l'objectiu de la visita ha sigut que Llíria done el seu suport institucional per a la presentació de la candidatura de Campo de Criptana a les nominacions de Ciutat Creativa de la UNESCO, així com aprofundir en les relacions culturals per a poder impulsar programes de col·laboració entre els dos municipis que ajuden a difondre i posar en valor l'activitat creativa patrimonial i musical".

Llíria i Campo de Criptana van firmar ja en 2014 un acord d'agermanament que es va segellar amb una participació de la localitat edetana en el Festival Internacional de Música ‘Tierra de Gigantes’’, on va participar la Banda Primitiva i va servir d'escenari per a la formalització de l'aliança amb la localitat castellanomanxega. A més, cal destacar que el prestigiós director i ambaixador de la candidatura, Luis Cobos, és natural d'este municipi i guarda també una especial vinculació amb la capital del Camp de Túria.

L'alcalde de Llíria, Joanma Miguel, ha apuntat que “són forts els llaços que ens unixen a través de la música i els seus professionals. Per això, la nostra ciutat ha volgut mostrar el seu suport a la candidatura de Campo de Criptana, per a poder continuar treballant en noves iniciatives i esdeveniments internacionals que puguen donar major projecció a les dos localitats”.